ID-DEĊIŻJONI TAL-KUMMISSJONI
tas-26 ta' Lulju 2004
li tistabbilixxi l-lista ta' ċentri ta' ġbir ta' sperma approvati għall-importazzjoni ta' sperma ekwina minn pajjiżi terzi
(innotifikata fid-dokument bin-nimru C(2004) 2511)
(Test b'rilevanza għaż-ŻEE)
(2004/616/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992 li tistipula r-rekwiżiti dwar saħħet l-annimali li jirregolaw il-kummerċ u l-importazzjoni fil-Komunità ta' annimali, sperma, ova u embrijoni li m'humiex soġġetti għar-rekwiżiti ta' saħħet l-annimali stipulati fir-regoli Komunitarji speċifiċi msemmija fl-Anness A (I) tad-Direttiva 90/425/KEE (1), u b'mod partikulari l-Artikolu 17 (3) ta' din,
Billi:
(1)
Id-Deċiżjoni tal-Kummissjoni 2000/284/KE tal-31 ta' Marzu 2000 li tistabbilixxi l-lista ta' ċentri ta' ġbir ta' sperma approvati għall-importazzjoni ta' sperma ekwina minn pajjiżi terzi u li temenda d-Deċiżjonijiet 96/539/KE u 96/540/KE (2) ġiet emendata diversi drabi.
(2)
Bl-adozzjoni tad-Deċiżjoni 2004/211/KE tas-6 ta' Jannar 2004 li tistabbilixxi l-lista ta' pajjiżi terzi u partijiet mit-territorju tagħhom li minnhom l-Istati Membri jawtorizzaw l-importazzjoni ta' ekwidi ħajjin u sperma, ova u embrijoni ta' l-ispeċi ekwina, u temenda d-Deċiżjonijiet 93/195/KEE u 94/63/KE (3) l-Kummissjoni mmodifikat il-bażi legali għall-elenkar ta' pajjiżi terzi u t-taqsim tagħhom m'reġjuni għall-importazzjoni kemm ta' ekwidi ħajjin kif ukoll tal-prodotti riproduttivi tagħhom.
(3)
Mindu d-Direttiva 2004/68/KE daħlet fis-seħħ, il-lista ta' ċentri ta' ġbir ta' sperma li minnhom l-Istati Membri għandhom jawtorizzaw l-importazzjoni ta' sperma ekwina li toriġina m'pajjiżi terzi hija emendata skond l-Artikolu 17 (3) (b), it-tieni sar-raba' sottoparagrafu, tad-Direttiva 92/65/KEE, u hija disponibbli għall-pubbliku fil-websajt tal-Kummissjoni.
(4)
Barra minn hekk, pajjiżi terzi li jinnotifikaw lill-Kummissjoni bl-approvazzjoni ta' ċentri ta' ġbir ta' sperma għall-esportazzjoni ta' sperma ekwina lejn il-Komunità jsegwu proċedura ġdida u jipprovdu l-informazzjoni fuq l-approvazzjoni li jagħmlu m'format standardizzat.
(5)
L-awtoritajiet kompetenti tal-Kanada u New Zealand infurmaw uffiċjalment lill-Kummissjoni bl-approvazzjoni skond id-dispożizzjonijiet tad-Direttiva 92/65/KEE taż-żjieda ta' żewġ ċentri u ċentru wieħed rispettivament għall-ġbir ta' sperma ekwina.
(6)
Barra dan, l-awtoritajiet kompetenti ta' l-Istati Uniti ta' l-Amerika infurmaw uffiċjalment lill-Kummissjoni bl-approvazzjoni skond id-dispożizzjonijiet tad-Direttiva 92/65/KEE ta' 12-il ċentru addizzjonali ta' ġbir ta' sperma ekwina, l-irtirar ta' l-approvazzjoni għaċ-ċentri 02AZ001-EQS, 00TX003-EQS, 02TX018-EQS u 03TX001-EQS u bil-modifikazzjoni ta' ċerti dettalji ta' ċentru approvat wieħed.
(7)
Jeħtieġ li ssir korrezzjoni lill-kodiċi tal-pajjiż ta' l-ISO għas-Serbja u Montenegro u li jiġi aġġustat il-post ta' dan il-pajjiż fil-lista skond dan.
(8)
Jeħtieġ jitqies il-fatt li l-Istati Membri Ġodda ssieħbu fil-Komunità fl-1 ta' Mejju 2004.
(9)
Jeħtieġ li jitqiesu ftehimiet Komunitarji relevanti ma' ċerti pajjiżi terzi.
(10)
Fl-interess taċ-ċarezza u r-razzjonalità d-Deċiżjoni 2000/284/KE għandha tiġi revokata u sostitwita.
(11)
Il-miżuri li għalihom hemm provvediment m'din id-Deċiżjoni huma konformi ma' l-opinjoni tal-Kumitat Permanenti għall-Katina Alimentari u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
L-Istati Membri għandhom jawtorizzaw l-importazzjoni ta' sperma ta' ekwidi miġbura fiċ-ċentri inklużi fil-lista fl-Anness ma' din id-Deċiżjoni, sakemm ir-rekwiżiti stipulati fl-Artikolu 4 tad-Deċiżjoni 2004/211/KE jiġu osservati.
L-isperma msemmija m'paragrafu 1 trid tinġabar wara d-data ta' l-approvazzjoni taċ-ċentru mill-awtoritajiet nazzjonali kompetenti tal-pajjiż terz ikkonċernat.
Aġġornamenti tal-lista fl-Anness, deċiżi skond il-proċedura preskritta fl-Artikolu 17 (3) (b) tad-Direttiva 92/65/KEE, għandhom jiġu ppubblikati fil-websajt tal-Kummissjoni.
Artikolu 2
Id-Deċiżjoni tal-Kummissjoni 2000/284/KE hija revokata.
Referenzi għad-Deċiżjoni revokata għandhom jiġu interpretati bħala referenza għal din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fis-26 ta' Lulju 2004.